Omkring 300 unge gæster har indtaget campingpladsen på dette års Ung Camp i Øster Hurup, og arrangørerne er ikke langt fra at kunne melde alt udsolgt. - Det er rigtig lækkert. Vi startede med at reklamere i januar, og siden da er det bare væltet ind med tilmeldinger, fortæller Bjarne Pedersen, som er medarrangør af Ung Camp. Bjarne Pedersen forventer flere end 1600 gæster i løbet af de fire uger Ung Camp varer, og hvis det holder, er det ny rekord. - Det tyder på, at vi faktisk kan få overskud i år, siger han til TV2/Nord. Ung Camp har fået ny placering nord for Øster Hurup for at imødekomme utilfredse sommerhusejere, der var naboer til Ung Camp i 2009 og 2010.

Referat:
Den omdiskuterede Ung Camp er for tredje år i træk i gang i Øster Hurup, og årets camp ser ud til at sætte ny rekord.